CELEX: 62016CN0187
Language: el
Date: 2016-04-04 00:00:00
Title: Υπόθεση C-187/16: Προσφυγή της 4ης Απριλίου 2016 — Ευρωπαϊκή Επιτροπή κατά Δημοκρατίας της Αυστρίας

30.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/22
            
         Προσφυγή της 4ης Απριλίου 2016 — Ευρωπαϊκή Επιτροπή κατά Δημοκρατίας της Αυστρίας
   (Υπόθεση C-187/16)
   (2016/C 191/27)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Tokár, B.-R. Killmann)
   
      Καθής: Δημοκρατία της Αυστρίας
   
      Αιτήματα
   
   Η προσφεύγουσα ζητεί από το Δικαστήριο:
   
               1.
            
            
               να διαπιστώσει ότι η Δημοκρατία της Αυστρίας παρέβη τις υποχρεώσεις που υπέχει από τα άρθρα 49 και 56 ΣΛΕΕ ή από το άρθρο 4 σε συνδυασμό με τα άρθρα 11 έως 37 της οδηγίας 92/50/ΕΟΚ (1) καθώς και τα άρθρα 14, 20 και 23 έως 55 της οδηγίας 2004/18/ΕΚ (2), καθόσον
               
                           —
                        
                        
                           συνήψε απευθείας με την Österreichische Staatsdruckerei GmbH δημόσιες συμβάσεις υπηρεσιών για την έκδοση ορισμένων εγγράφων, όπως διαβατηρίων με τσιπ, διαβατηρίων επείγουσας ανάγκης, αδειών διαμονής, δελτίων ταυτότητας, ταυτοτήτων πυροτεχνίας, αδειών οδηγήσεως τύπου πιστωτικής κάρτας και αδειών κυκλοφορίας τύπου πιστωτικής κάρτας, κάτω και άνω των προβλεπομένων βάσει των οδηγιών 92/50/ΕΟΚ και 2004/18/ΕΚ ορίων, πριν από και μετά τη μεταφορά της οδηγίας 2004/18/ΕΚ στο εθνικό δίκαιο και
                        
                     
                           —
                        
                        
                           διατήρησε σε ισχύ εθνικές διατάξεις, όπως το άρθρο 2, παράγραφος 3, του ομοσπονδιακού νόμου για την αναδιοργάνωση των εννόμων σχέσεων με το Österreichischen Staatsdruckerei (Αυστριακό Τυπογραφείο), οι οποίες επιβάλλουν στις δημόσιες αναθέτουσες αρχές τη σύναψη των εν λόγω δημοσίων συμβάσεων υπηρεσιών αποκλειστικώς με την Österreichische Staatsdruckerei GmbH·
                        
                     
         
               2.
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τους ακόλουθους λόγους:
   Η Österreichische Staatsdruckerei GmbH είναι ιδιωτική επιχείρηση.
   Το αυστριακό δίκαιο επιβάλλει την αποκλειστική ανάθεση στην Österreichische Staatsdruckerei GmbH της εκδόσεως ορισμένων εγγράφων για τα οποία απαιτείται η τήρηση εμπιστευτικότητας ή προδιαγραφών ασφαλείας.
   Η αυστριακή δημόσια αναθέτουσα αρχή όφειλε, συνεπώς, να συνάψει απευθείας με την Österreichische Staatsdruckerei GmbH δημόσιες συμβάσεις υπηρεσιών για την έκδοση διαβατηρίων με τσιπ, διαβατηρίων επείγουσας ανάγκης, αδειών διαμονής, δελτίων ταυτότητας, αδειών οδηγήσεως τύπου πιστωτικής κάρτας, αδειών κυκλοφορίας τύπου πιστωτικής κάρτας και ταυτοτήτων πυροτεχνίας.
   Η αυστριακή δημόσια αναθέτουσα αρχή είχε, εντούτοις, την υποχρέωση να αναθέσει την έκδοση των σχετικών εγγράφων σε επιχειρήσεις, οι οποίες θα επιλέγονταν στο πλαίσιο διαδικασιών αναθέσεως βάσει των επιταγών της οδηγίας 92/50/ΕΟΚ και της οδηγίας 2004/18/ΕΚ ή κατόπιν επαρκούς δημοσιότητας σύμφωνα με τη ΣΛΕΕ.
   Η Αυστρία παρέβη τις υποχρεώσεις που υπέχει από το δίκαιο της Ένωσης, στο μέτρο που η αυστριακή δημόσια αναθέτουσα αρχή συνήψε δημόσιες συμβάσεις υπηρεσιών για την έκδοση των σχετικών εγγράφων με την Österreichischen Staatsdruckerei GmbH χωρίς την τήρηση διαδικασιών αναθέσεως και όφειλε βάσει του εθνικού δικαίου να αναθέσει την έκδοση των σχετικών εγγράφων αποκλειστικώς στην Österreichische Staatsdruckerei GmbH.
   
      (1)  Οδηγία 92/50/ΕΟΚ του Συμβουλίου, της 18ης Ιουνίου 1992, για τον συντονισμό των διαδικασιών σύναψης δημόσιων συμβάσεων υπηρεσιών (EE L 209, σ. 1).
   
      (2)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (EE L 134, σ. 114).